《就道录别》
清代·吴资生

西风吹我鬓，寒日照我冠。亲朋各拿舟，送我芦花滩。

怜我年半各，得官仍酸寒。官卑禄自薄，苜蓿馀空盘。

何时抒壮怀，云际飏飞翰。款言谢亲朋，我心匪求安。

虽无民社责，抚时每长叹。方今值灾荒，苍藜半凋残。

哀哀满路哭，谁恤骨髓乾。活人惭未能，敢博妻孥欢。

淡泊以明志，守我瓢与箪。居职无大小，要归免瘝官。

解缆从此辞，浩浩江天宽。

作者简介：字天培，江南吴县人。康熙乙酉举人，官宝应教谕。